Document ID: 32003R0257

32003R0257
L 036/11
JURNALUL OFÍCIAL AL UNIUNII EUROPENE
REGULAMENTUL (CE) NR. 257/2003 AL COMISIEI
din 11 februarie 2003
de modificare a Regulamentului (CE) nr. 2368/2002 al Consiliului de punere în aplicare a sistemului de certificare pentru Procesul Kimberley privind comerțul internațional cu diamante brute
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 2368/2002 al Consiliului din 20 decembrie 2002 de punere în aplicare a sistemului de certificare pentru Procesul Kimberley privind comerțul internațional cu diamante brute (1) și, în special, articolul 19 alineatele (3) și (6) și articolul 20 ale acestuia,
întrucât:
(1)
Președinția procesului Kimberley și participanții la acest proces au furnizat Comisiei informațiile relevante privind participanții, precum și autoritățile competente desemnate de aceștia pentru a fi responsabile de emiterea și validarea certificatelor lor.
(2)
Regatul Unit și Belgia au desemnat autoritățile comunitare și au informat Comisia cu privire la aceasta. Comisia a concluzionat că dispune de suficiente garanții care să asigure că aceste autorități comunitare pot să îndeplinească în mod fiabil, suficient de rapid, eficient și adecvat sarcinile impuse de capitolele II, III și V din Regulamentul (CE) nr. 2368/2002. Aceste state membre au comunicat de asemenea Comisiei birourile unde pot fi îndeplinite formalitățile prevăzute de regulamentul menționat anterior, precum și adresa acestor birouri.
(3)
Pentru a îmbunătăți siguranța și funcționalitatea certificatului comunitar, este necesar să se modifice anumite caracteristici tehnice enunțate în anexa IV la Regulamentul (CE) nr. 2368/2002.
(4)
Măsurile prevăzute la articolul 1 alineatul (2) din prezentul regulament sunt conforme cu avizul comitetului desemnat la articolul 22 din Regulamentul (CE) nr. 2368/2002,
ADOPTĂ PREZENTUL REGULAMENT:
Articolul 1
Regulamentul (CE) nr. 2368/2002 se modifică după cum urmează:
1.
Textul prevăzut în anexa I la prezentul regulament se adaugă în anexa II la Regulamentul (CE) nr. 2368/2002.
2.
Textul prevăzut în anexa II la prezentul regulament se adaugă în anexa III la Regulamentul (CE) nr. 2368/2002.
3.
Anexa IV la Regulamentul (CE) nr. 2368/2002 se modifică după cum urmează:
(a)
titlul „Materiale” se modifică după cum urmează:
(i)
a doua liniuță se înlocuiește cu următorul text:
„-
Filigranat cu fibre fluorescente invizibile (galben/roșu)”;
(ii)
a treia liniuță se înlocuiește cu următorul text:
„-
Sensibil la solvenți”;
(iii)
a cincea liniuță se înlocuiește cu următorul text:
„-
Hârtie de 95 g/m2”;
(b)
titlul „Imprimare” se modifică după cum urmează:
(i)
la prima liniuță, textul „- Fond irizat (sensibil la solvenți) (definiția culorii: albastru-roz Pantone)” se înlocuiește cu „- Fond irizat (sensibil la solvenți)”;
(ii)
la a opta liniuță, textul „- Dispozitiv «MELT» cu acronimul «KPSC»” se înlocuiește cu:
„- Microtext cu acronimul «KPSC»”;
(c)
la titlul „Numerotare”, la a patra și a cincea liniuță, termenii „șase cifre” se înlocuiesc cu „opt cifre”.
(d)
la titlul „Prezentare și finisare - Caracteristici obligatorii”, primul rând se înlocuiește cu „Perforație liniară într-o poziție; tăiat în foi simple de format A4, la 100 mm de marginea dreaptă”.
Articolul 2
Prezentul regulament intră în vigoare în ziua următoare datei publicării în Jurnalul Oficial al Uniunii Europene. Se aplică pentru o perioadă de trei luni care se reînnoiește după acea dată.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 11 februarie 2003.

Labels: 7
3
14
11